**טבילת בעל קרי**

"וְרָחַץ בַּמַּיִם אֶת כָּל בְּשָׂרוֹ וְטָמֵא עַד הָעָרֶב" (ויקרא טו, טז).

**שאלה**

**האם בעל קרי (דהיינו מי שיצאה ממנו שכבת זרע בשוגג או בזדון) יכול להתפלל או לעסוק בתורה לפני שהוא טבל במקווה, או שפך על עצמו ט' קבין (שלושה עשר ליטר) של מים?**

**דין תורה**

**בפרשתנו** נאמר כי אדם שיצאה ממנו שכבת זרע צריך לטבול באותו יום, ובערב הוא יהיה טהור: "וְאִישׁ כִּי תֵצֵא מִמֶּנּוּ שִׁכְבַת זָרַע וְרָחַץ בַּמַּיִם אֶת כָּל בְּשָׂרוֹ וְטָמֵא עַד הָעָרֶב" (ויקרא טו, טז). דין זה שייך לזמן שבית המקדש היה קיים, שאז היו נוהגים דיני טומאה וטהרה. אך מיום שחרב בית המקדש בטלו דיני טומאה וטהרה, ודין זה אינו נוהג עוד. **מדין תורה** בעל קרי אינו צריך לטבול.

**תקנת עזרא**

כאשר עלה **עזרא הסופר** לארץ הוא תיקן עשר תקנות חדשות שהיו נצרכות לעם ישראל באותו הדור. אחת מהתקנות הייתה שבעלי קרי יצטרכו לטבול לפני שהם רוצים ללמוד תורה או לקרוא קריאת שמע. "עשר תקנות תיקן עזרא, שקורין במנחה בשבת, וקורין בשני

ובחמישי...**ותיקן טבילה לבעלי קריין**" (ב"ק פב.). מזמנו של עזרא היה בעל קרי חייב לטבול **מדין תקנת עזרא**.

**ביטלו את תקנת עזרא**

**הגמרא** במסכת **ברכות** מבארת כי למעשה ביטלו את תקנת עזרא. "כי אתא **זעירי**, אמר: בטלוה לטבילותא" (ברכות כב.). **תרגום**: כאשר בא זעירי (שם של חכם) אמר שבטלו את חובת הטבילה. הסיבה שביטלו את טבילת עזרא היא מפני **שדברי תורה אינם מקבלים טומאה**, ולכן אין בעיה שבעל קרי ילמד תורה. **הרמב**"**ם** כתב סיבה נוספת שבגינה בטלו תקנה זו, והיא מפני שלא היה כוח לציבור לעמוד בה, וזה לשונו: "וכבר בטלה גם תקנה זו של טבילה לפי שלא פשטה בכל ישראל ולא היה כוח בציבור לעמוד בה" (הל' תפילה פ"ד, ה"ה). וכן כתב **השולחן ערוך**, "ואחר כך בטלו אותה תקנה והעמידו הדבר על הדין, שאף בעל קרי מותר בדברי תורה ובקריאת שמע ובתפלה בלא טבילה ובלא רחיצה דתשעה קבין וכן פשט המנהג" (שו"ע או"ח פח, א).

**גם החכמים שהקלו בדין חובת הטבילה היו מחמירים על עצמם**

**הגמרא** מספרת על **רבי יהודה,** שלמרות שהיה מקל בהלכה זו ואומר שבעלי קרי לא חייבים לטבול על מנת ללמוד תורה, על עצמו הוא היה מחמיר, והיה טובל לפני שהיה מלמד את תלמידיו תורה. ואפילו אם היה רוצה ללמדם הלכות דרך ארץ היה מחמיר על עצמו וטובל לפני הלימוד: "מעשה ברבי יהודה שראה קרי והיה מהלך על גב הנהר. אמרו לו תלמידיו: רבנו, שנה לנו פרק אחד בהלכות דרך ארץ! ירד וטבל ושנה להם. אמרו לו: לא כך למדתנו רבנו: בעל קרי שונה הוא בהלכות דרך ארץ מבלי לטבול? אמר להם: אף על פי שמיקל אני על אחרים, **מחמיר** אני על עצמי" (ברכות כב.).

**עוד מבארת הגמרא** בשם **רבי ינאי** שראוי להחמיר בטבילה זו: "אמר רבי ינאי: שמעתי שמקילין בה (בטבילה זו) ושמעתי שמחמירין בה, **וכל המחמיר בה** על עצמו, מאריכין לו ימיו ושנותיו" (שם).

**הרמב"ם היה מחמיר על עצמו**

בספר **ראשית חוכמה** מביא כי גם **הרמב**"**ם** שפסק שבטלה תקנת טבילה זו, פסק זאת להמון **מצד הדין**, אך על עצמו הוא החמיר בעניין זה, ומעולם לא ביטל טבילה זו, וזה לשונו: "וכן כתב רבנו משה (בן מימון) ז"ל דכל ראשי ישיבות שבבבל תמהו עליו למה היה מקל כל כך בעניין טבילות בעל קרי, והוא ז"ל השיב להם **שמימיו לא ביטל אותה,** אלא שלא היה יכול לכתוב בחבורו כי אם היוצא מן הדין על פי ההלכה" (ראשית חוכמה, שער האהבה, פ"יא).

**לצורך תפילה צריך לטבול או לשפוך ט' קבין על עצמו**

**הגמרא** דלעיל דנה לגבי השאלה האם בעל קרי צריך לטבול לצורך לימוד תורה או לצורך אמירת קריאת שמע. לגבי השאלה האם בעל קרי צריך לטבול לצורך **תפילה** הגמרא לא דנה, וכתב **רבינו האי גאון זצ**"**ל** שמכיוון שבגמרא דין זה לא מבורר, יש לנקוט במנהג כל ישראל, שכל בעלי קריין אע"פ שאין להם מים (מקווה) אין מתפללין עד שירחצו. וכדבריו כתבו **הרי**"**ף** (בברכות יג:), **הראש** (ברכות פ"ג סי"כ) **והרמב**"**ם:** "אמנם (לגבי) התפלה, כבר נהגו שלא יתפלל בעל קרי עד ירחץ במים" (פירוש המשניות ברכות פ"ג מ"ד, ושם מ"ו, ובהל' תפילה פ"ד, ה"ו).

**ראוי להחמיר**

**החפץ חיים** בספרו **משנה ברורה** כתב, כי למרות **שהשולחן ערוך** הקל בדין זה ולא הצריך טבילה כלל, לא לתלמוד תורה ולא לתפילה, "מכל מקום יש אנשי מעשה שנוהגין בתקנה זו וטובלין את עצמם לקריין. ואם קשה עליהם הטבילה רוחצין את עצמם בט' קבין" (משנ"ב סי' פח ס"ק ד). וכתב **ספר החינוך** על אנשים אלו: "ואמנם בעל נפש המיטהר לקריו גם היום מדה טובה ומשובחת היא לו ותבוא עליו ברכה, ויודע דרך הטהרה ורוב טובה יחזיק בה" (ספר החינוך מצווה קפ).

**לא להחמיר היכן שלא צריך**

גם הרוצים להחמיר בטבילה זו עליהם לדעת כי במקרה שאין להם אפשרות לטבול או לרחוץ עצמם בתשעה קבין מים, אין הם צריכים להתבטל מתלמוד תורה או תפילה בשל כך, שסברה זו טעות היא. ולכן במקרה שאינם יכולים לטבול או לרחוץ, ילמדו ויתפללו כרגיל. וכן כתב בעל ספר "**ראשית חוכמה**": "ומכל מקום אם הוא אנוס ולא תזדמן לו הטבילה, לא יבטל מפני זה לא תורה ולא תפילה, כי כדאי הם המקילים (הסוברים שלא צריך לטבול) לסמוך עליהם בשעת הדחק. ובלילה בעוד שלא טבל, לא יניח מלקום באשמורת מלעסוק בתורה מפני שהוא טמא, כי כדאי הם שאר הפוסקים (הסוברים שבעל קרי פטור מטבילה בין לתלמוד תורה ובין לתפילה) לסמוך עליהם. ומי שיחמיר על עצמו שלא יעסוק בתורה ותפלה בלא טבילה אפילו כשהוא חולה **סברה זרה היא** ואין ראוי לסמוך עליה" (ראשית חוכמה, שער האהבה, פ"יא).

**לסיכום**

**א. מדין תורה** בעל קרי אינו צריך לטבול.

**ב. עזרא תיקן** שמזמנו בעל קרי יטבול לצורך תלמוד תורה, אך לאחר מכן תקנה זו בטלה.

**ג.** למרות שמצד הדין בטלה תקנה זו, **גדולי ישראל וחסידים ואנשי מעשה** החמירו בה, ובפרט לצורך תפילה. ולכן אדם שיצאה ממנו שכבת זרע, ראוי לכל הפחות שלפני התפילה ירחץ עצמו במים כמה דקות.

**ד.** אם אין לו אפשרות לא לטבול ולא לרחוץ, לא יבטל מתלמוד תורה או מתפילה.